**Ministru kabineta rīkojuma projekta „Par Starptautiskās Automobiļu federācijas Eiropas rallija čempionāta posma turpināšanu Latvijā 2017.–2019.gadā”**

**sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | 1. Latvijas Nacionālās sporta padomes (turpmāk – Padome) 2016.gada 4.februāra sēdē Ministru kabinetam izteiktais aicinājums (prot. Nr. 1 3.§, 3.4.2.apakšpunkts) lemt par atbalstu Starptautiskās Automobiļu federācijas (*Federation Internationale de l'Automobile* – FIA) Eiropas rallija čempionāta posma (turpmāk – Sacensības) organizēšanai Latvijā 2017.–2019.gadā, piešķirot līdzekļus ar Sacensību sarīkošanu saistīto licences maksājumu izdevumu segšanai.
2. Ministru kabineta lēmums par valsts finansiālo atbalstu Sacensību norises turpināšanai Latvijā arī 2017.–2019.gadā ir priekšnoteikums, lai varētu tikt noslēgts sadarbības līgums ar FIA Eiropas rallija čempionāta starptautisko organizatoru –starptautisko kompāniju *Eurosport Events*, turklāt lēmums jāpieņem iespējami drīzā laikā, jo šobrīd ir uzsākta FIA Eiropas rallija čempionāta jaunās sezonas kalendāra izstrāde.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kopš 2013.gada Sabiedrība ar ierobežotu atbildību „RA EVENTS” (turpmāk – Rīkotājs) sadarbībā ar biedrību „Latvijas Automobiļu federācija” (turpmāk – Biedrība) ar valsts finansiālu atbalstu licences iegādei (298 803 EUR apmērā gadā) Latvijā organizē Sacensības, ko atzinīgi ir novērtējusi gan FIA (piemēram, 2015.gadā FIA Sacensībām (*Rally Liepāja*) piešķirot augstāko novērtējumu starp visiem FIA Eiropas rallija čempionāta posmiem), gan arī starptautiskā kompānija *Eurosport Events*. Saskaņā ar Rīkotāja sniegto informāciju katru Sacensību TV tiešraidē translē 163 pasaules valstīs, sasniedzot 830 miljonus mājsaimniecību, kā arī katru no Sacensībām Latvijā klātienē apmeklē vairāk nekā 20 000 skatītāju. Balstoties uz pētījumu aģentūras „TNS” (turpmāk – TNS) veikto pētījumu par 2014.gada Sacensību ekonomiskajiem ieguvumiem un ietekmi uz valsts budžetu, Rīkotājs norāda, ka finansējuma piešķiršana ar Sacensību Latvijā saistītā licences maksājuma izdevumu segšanai sekmē Latvijas ekonomikas attīstību (ēdināšanas, pārtikas un degvielas mazumtirdzniecības, kā arī viesnīcu un restorānu servisa jomas), tādejādi pilnībā kompensējot ar licences iegādi saistītos izdevumus. Analizējot Rīkotāja un TNS piemēroto Sacensību posma norises ietekmes uz ekonomiku izvērtēšanas metodi, konstatējams, ka ir pielietota izdevumu – ieguvumu analīzes (*cost – benefit analysis)* metode, ar kuras palīdzību tiek noteikti tiešie ekonomiskie izdevumi vietējai ekonomikai un kura ir balstīta uz tehniku, kas salīdzina tiešos ieguvumus, ko rada pasākums salīdzinot ar izdevumiem, kas radušies saistībā ar pasākuma organizēšanu. Kā iepriekš saistībā ar šīs metodes piemērošanu ir norādījusi Tūrisma attīstības valsts aģentūra (2013.gada 31.jūlija vēstule Nr.02-04-2/13/138 par Sacensību organizēšanu Latvijā), tā ir efektīva, ja to izmanto analizējot tiešos ieguvumus, nemēģinot aprēķināt netiešos izdevumus (piemēram, reģiona atpazīstamība, pozitīva publicitāte, dalībnieku un apmeklētāju atsauksmes), kuru mērīšanai ir nepieciešams izmantot citas metodes. TNS pētījumā apkopotie dati, ko apstiprina arī Latvijas Viesnīcu un restorānu asociācija, liecina, ka Sacensību ārvalstu viesu kopējie izdevumi viena Sacensību posma laikā Latvijā bijuši 808 060 EUR, no kuriem 60% veido rallija dalībnieku un komandu pārstāvju izdevumi par Latvijā iegādātajām precēm un pakalpojumiem, 25% ārvalstu skatītāju izdevumi, savukārt 15% ārvalstu mediju pārstāvju izdevumi. Papildus minētam tiek norādīts, ka vietējā reģiona ekonomika ar šāda mēroga sporta pasākumu tiek stimulēta ar vairāk nekā vienu miljonu EUR. Ņemot vērā to, ka detalizēta informācija par Sacensību norisi 2013.–2015.gadā, kā arī to ietekmi uz valsts un pašvaldību budžeta ieņēmumiem sniegta pievienotajos informatīvajos materiālos, papildus informācija šajā sākotnējās ietekmes novērtējuma ziņojumā (anotācijā) netiek sniegta.Rīkotājs 2016.gada 28.janvāra vēstulē informē par saņemto piedāvājumu no starptautiskās kompānijas *Eurosport Events* turpināt līdzšinējo sadarbību un noslēgt līgumu par Sacensību Latvijas posma organizēšanu arī 2017., 2018. un 2019.gadā. Latvijai noteiktā licences gada maksa par Sacensību organizēšanu ir saglabāta nemainīga – 300 000 EUR apmērā. Izvērtējot šo piedāvājumu, kā arī, ņemot vērā līdzšinējo Sacensību sekmīgo norisi Latvijā, kā arī Sacensību ietekmi uz valsts ekonomiku, Rīkotājs aicina atbalstīt Sacensību sarīkošanu Latvijā arī 2017.–2019.gadā, lūdzot piešķirt 300 000 EUR gadā licences maksājuma izdevumu segšanai, kā arī papildus piešķirt līdzfinansējumu (100 000 EUR gadā) Sacensību organizēšanas izdevumu segšanai. Lūgumu atbalstīt Sacensību turpināšanu Latvijā ir izteikusi arī Biedrība, kura ir Sporta likumā noteiktā kārtībā atzītā sporta federācija autosportā. Tāpat aicinājumu atbalstīt Sacensību organizēšanas turpināšanu Latvijā 2017.–2019.gadā ir izteikusi arī Liepājas pilsētas pašvaldība (2016.gada 25.janvāra vēstule Nr.346608) un Kuldīgas novada pašvaldība (2016.gada 26.janvāra vēstule Nr.2.10/188), kuras norāda uz Sacensību norises pozitīvo ietekmi uz pašvaldību budžetu un Kurzemes reģiona ekonomisko attīstību kopumā.Sporta politikas pamatnostādnēs 2014.–2020.gadam (apstiprinātas ar Ministru kabineta 2013.gada 18.decembra rīkojumu Nr.666) ir atzīts, ka starptautisko sporta sacensību rīkošana Latvijā veicina ekonomikas attīstību (sacensību apmeklētāji no ārvalstīm kā tūristi, to uzturēšanās laikā Latvijā patērētās preces un pakalpojumi, u.tml.), kā arī veicina Latvijas atpazīstamību pasaulē (popularizē Latviju kā tūrisma galamērķi). Arī starptautiskā prakse liecina, ka liela mēroga sporta pasākumi veicina valsts starptautisko atpazīstamību, kā arī palīdz veidot konkurētspējīgu valsts identitāti. Ar Ministru kabineta 2013.gada 6.augusta sēdes protokollēmuma „Informatīvais ziņojums „Par Starptautiskās Automobiļu federācijas Eiropas rallija čempionāta posma organizēšanu Latvijā 2014.gadā”” (prot. Nr.42 82.§) 5.punktu noteikts, ka jautājums par turpmāku motokrosa un rallija čempionātu finansēšanu no valsts budžeta līdzekļiem izskatāms tikai pēc tam, kad būs izvērtēti neatkarīgie pētījumi par šādu sacensību ekonomiskajiem ieguvumiem un to ietekmi uz valsts budžeta ieņēmumiem. Sacensību gadījumā šāda veida pētījums ir veikts (iepriekšminētais TNS pētījums), kurš apliecina Rīkotāja sniegto informāciju, ka ar Sacensību organizēšanu Latvijā saistītā licences maksājumu izdevumu segšanai sekmēs Latvijas ekonomikas attīstību (ēdināšanas, pārtikas un degvielas mazumtirdzniecības, kā arī viesnīcu un restorānu servisa jomas), tādejādi pilnībā kompensējot ar licences iegādi saistītos izdevumus. Ņemot vērā minēto informāciju, uzklausot visas iesaistītās puses, izvērtējot līdzšinējo Sacensību organizēšanas pozitīvo ietekmi, kā arī, ņemot vērā Liepājas pilsētas pašvaldības un Kuldīgas novada pašvaldības pausto atbalstu, Padomes 2016.gada 4.februāra sēdē tika nolemts:1. konceptuāli atbalstīt Rīkotāja un Biedrības ieceri par Sacensību sarīkošanu Latvijā 2017.–2019.gadā (prot. Nr. 1 3.§, 3.3.apakšpunkts);
2. aicināt Ministru kabinetu likumprojekta „Par vidēja termiņa budžeta ietvaru 2017., 2018. un 2019.gadam” un likumprojekta „Par valsts budžetu 2017.gadam” izstrādes procesā, nosakot pievienotās vērtības nodokļa valsts budžeta ieņēmumu prognozi, ņemt vērā Sacensību sarīkošanas pozitīvo ietekmi, kā arī palielināt Izglītības un zinātnes ministrijas (turpmāk – IZM) valsts budžeta programmas 09.00.00 „Sports” apakšprogrammas 09.16.00 „Dotācija nacionālas nozīmes starptautisku sporta pasākumu organizēšanai Latvijā” izdevumus 2017., 2018. un 2019.gadam par 300 000 EUR (katru gadu) pārskaitīšanai Biedrībai, lai segtu ar Sacensību sarīkošanu Latvijā saistītos licences maksājuma izdevumus (prot. Nr. 1 3.§, 3.4.2.apakšpunkts);
3. pieņemt zināšanai, ka Rīkotājs un Biedrība ir lūgusi papildus Sacensību organizēšanas licences maksājumiem līdzfinansēt arī Sacensību organizēšanas izdevumus (100 000 EUR gadā) (prot. Nr. 1 3.§, 3.5.apakšpunkts).

 IZM, ievērojot Padomes sēdē nolemto, kā arī, ņemot vērā faktu, ka Ministru kabineta lēmums par valsts finansiālo atbalstu Sacensību norises turpināšanai Latvijā arī 2017.–2019.gadā ir priekšnoteikums, lai Rīkotājs varētu noslēgt sadarbības līgumu ar starptautisko kompāniju *Eurosport Events*, turklāt lēmums jāpieņem iespējami drīzā laikā, jo šobrīd ir uzsākta FIA Eiropas rallija čempionāta jaunās sezonas kalendāra izstrāde, ir izstrādājusi Ministru kabineta rīkojuma projektu „Par Starptautiskās Automobiļu federācijas Eiropas rallija čempionāta posma turpināšanu Latvijā 2017.–2019.gadā”, kurš paredz:1. pieņemt zināšanai IZM sniegto informāciju par Sacensību norisi Latvijā kopš 2013.gada, kā arī ar Sacensību norisi saistīto pozitīvo ietekmi uz valsts un Sacensību norisē iesaistīto pašvaldību budžetiem;
2. atbalstīt Rīkotāja un Biedrības ieceri par Sacensību turpināšanu Latvijā arī 2017.–2019.gadā;
3. uzdevumu Finanšu ministrijai likumprojekta „Par vidēja termiņa budžeta ietvaru 2017., 2018. un 2019.gadam” un likumprojekta „Par valsts budžetu 2017.gadam” izstrādes procesā, nosakot pievienotās vērtības nodokļa valsts budžeta ieņēmumu prognozi, ņemt vērā informāciju par Sacensību norisi Latvijā, kā arī palielināt IZM valsts budžeta programmas 09.00.00 „Sports” apakšprogrammas 09.16.00 „Dotācija nacionālas nozīmes starptautisku sporta pasākumu organizēšanai Latvijā” bāzes izdevumus 2017., 2018. un 2019.gadam par 300 000 EUR apmērā ik gadu, lai nodrošinātu līdzekļu piešķiršanu Biedrībai pārskaitīšanai Rīkotājam ar Sacensību sarīkošanu Latvijā saistīto licences maksājuma izdevumu segšanai;
4. uzdevumu IZM nodrošināt, ka Biedrība par saviem līdzekļiem Sacensību laikā 2017., 2018. un 2019.gadā organizē neatkarīgu pētījumu par Sacensību ekonomiskajiem ieguvumiem un ietekmi uz valsts budžeta ieņēmumiem un IZM noteiktā termiņā iesniedz to IZM, Ekonomikas ministrijā un Finanšu ministrijā.
 |
| 3. | Projekta izstrādē iesaistītās institūcijas | Ministru kabineta rīkojuma projektu izstrādāja IZM, ņemot vērā Padomes sēdē nolemto (prot. Nr. 1 3.§), kā arī konsultējoties ar Rīkotāju un Biedrību.  |
| 4. | Cita informācija | Ministru kabineta rīkojuma projekts tiešā veidā attiecas uz tūrisma, sporta un brīvā laika politiku (sporta politiku). Pastarpināti Ministru kabineta rīkojuma projekts attiecas uz budžeta un finanšu politiku. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2016** | Turpmākie trīs gadi (*euro*) |
| **2017** | **2018** | **2019** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: | **298 803** | **0** | **300 000** | **300 000** | **300 000** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | *298 803* |  | *300 000* | *300 000* | *300 000* |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | **298 803** | **0** |  **300 000** |  **300 000** |  **300 000** |
| 2.1. valsts pamatbudžets | *298 803* | *0* |  *300 000* |  *300 000* |  *300 000* |
| 2.2. valsts speciālais budžets |  |  |  |  |  |
| 2.3. pašvaldību budžets  |  |  |  |  |  |
| 3. Finansiālā ietekme: | **0** | **0** | **0** | **0** | **0** |
| 3.1. valsts pamatbudžets | *0* | *0* | *0* | *0* | *0* |
| 3.2. speciālais budžets |  |  |  |  |  |
| 3.3. pašvaldību budžets  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | **0** | **0** | **0** | **0** |
| 5.1. valsts pamatbudžets | *0* | *0* | *0* | *0* |
| 5.2. speciālais budžets |  |  |  |  |
| 5.3. pašvaldību budžets  |  |  |  |  |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pie­vienot anotācijas pielikumā): |  Sacensību norisei 2016.gadā ir paredzēts finansējums 298 803 *euro* IZM valsts budžeta apakšprogrammā 09.16.00 „Dotācija nacionālas nozīmes starptautisku sporta pasākumu organizēšanai Latvijā”, savukārt 2017.gadā tas vairs nav paredzēts. Sacensību turpināšana Latvijā 2017.-2019.gadā sekmēs ekonomikas attīstību (ēdināšanas, pārtikas un degvielas mazumtirdzniecības, kā arī viesnīcu un restorānu servisa jomas), radot provizoriski vismaz 300 000 EUR lielus ieņēmumus 2017., 2018. un 2019.gada valsts budžetā. Ņemot vērā, ka Sacensību sarīkošanai nepieciešamās licences iegādei gadā nepieciešami 300 000 EUR, valsts budžeta ieņēmumu palielināšana pilnībā kompensē ar Sacensību sarīkošanas licences iegādi saistītos izdevumus (t.i., izdevumi ar Sacensību norisi saistītās licences iegādei tiek pilnībā kompensēti ar pievienotās vērtības nodokļa prognozēto valsts budžeta ieņēmumu palielinājumu, tādejādi ir uzskatāms par fiskāli neitrālu pasākumu). Ņemot vērā to, ka attiecīgais finansējums paredzams IZM valsts budžeta programmas 09.00.00 „Sports” apakšprogrammā 09.16.00 „Dotācija nacionālas nozīmes starptautisku sporta pasākumu organizēšanai Latvijā”, nepieciešams palielināt minētās apakšprogrammas bāzes izdevumus 2017., 2018. un 2019.gadam par 300 000 EUR apmērā ik gadu. Papildus minētam, Ministru kabineta rīkojuma projekts paredz uzdevumu Biedrībai par saviem līdzekļiem Sacensību laikā 2017., 2018. un 2019.gadā organizēt neatkarīgu pētījumu par Sacensību ekonomiskajiem ieguvumiem un ietekmi uz valsts budžeta ieņēmumiem. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija |  Jautājums par Sacensību organizēšanas izdevumu līdzfinansēšanai Biedrības (Rīkotāja) lūgto valsts finansējumu (100 000 EUR gadā) 2017., 2018. un 2019.gadā ir izskatāms, sagatavojot vidēja termiņa budžeta ietvara likumprojektu un valsts budžeta projektu kārtējam gadam, vienlaikus ar visu ministriju un citu centrālo valsts iestāžu jauno politikas iniciatīvu pieprasījumiem atbilstoši attiecīgā gada valsts budžeta finansiālajām iespējām. |

*Anotācijas II, IV, V, VI un VII sadaļa – Ministru kabineta rīkojuma projekts šīs jomas neskar.*

Izglītības un zinātnes ministre Mārīte Seile

Vizē:

Valsts sekretāre Līga Lejiņa

05.02.2016. 11:33

1806

Izglītības un zinātnes ministrijas

valsts sekretāra vietnieks –

Sporta departamenta direktors E.Severs

67047935, edgars.severs@izm.gov.lv